《赠斗数梁月渊》
明代·陶安

璇玑干元化，列宿总纲纪。不待衡管窥，理数契玄旨。

人命有穷通，如出其意使。平生鉴物心，寒月照渊水。

曳褐茅山下，开窗挹苍紫。波流送灵槎，博望憩游屣。

仰视北斗光，秋云接伊迩。奇论入杳微，尊酒浇磊磈。

凉飙飒短袂，微露湿寒苇。问子去何之，长揖挈行李。

作者简介：（1315—1371）明太平府当涂人，字主敬。元顺帝至正四年举人。授明道书院山长，避乱家居。朱元璋取太平，安出迎，留参幕府，任左司员外郎。洪武元年任知制诰兼修国史，寻出任江西行省参知政事，卒官。有《陶学士集》。